Hallében járt iskolába, 1943-ban a Luftwaffenhelfernél, a Luftwaffe kisegítő egységénél szolgált, légvédelmi ágyút kezelt. 1944-ben teljesítette a birodalmi munkaszolgálatot és tagja lett a Nemzetiszocialista Német Munkáspártnak. A belépésről később azt állította, hogy kollektívan történt, az ő személyes beleegyezése nélkül. 1945-ben jelentkezett a hadseregbe, részt vett Berlin védelmében és néhány hónapra amerikai, majd brit hadifogságba került. Szabadulása után építőipari segédmunkásként dolgozott, majd folytatta tanulmányait. Kiegészítő érettségi vizsga után jogtudományokat és közgazdaságtant tanult Halléban és Lipcsében.